Hou verklaar jy dit, Sassa? | Netwerk24
Hou verklaar jy dit, Sassa?
Deur Afgetredene, Bloemfontein 28 Augustus 2018 00:00
Na aanleiding van die berig “Sassa doen als om nie toelaes uit te betaal nie” (VB 24/8) wil ek graag die volgende noem.
Ons het besluit om ook aansoek te doen by Sassa, aangesien ons ook ’n behoefte aan finansiële hulp het.
Ons het reeds die ouderdom bereik waar ons kan aansoek doen.
Ek en my man het ook by die Bainsvlei-kantoor gaan aansoek doen omdat my man nie so lank kan staan nie en hy dan in die motor kan sit totdat ons gehelp word.
Die eerste keer is daar vir ons ’n lys van vorms en opdragte gegee oor wat ons moet bring om aansoek te doen. So gesê, so gedaan. Al die vorms is verkry en die nodige is gedoen.
Ons was reeds die oggend 08:00 daar en ek het in die ry gaan staan.
Die amptenare het eers om 09:30 daar aangekom en begin om die reeds lang ry mense te help.
Toe ons eindelik gehelp word, word ons meegedeel dat daar nog verskeie vorms uitstaande is.
Weer is ons daar weg, net om die volgende Dinsdag weer daar in die koue te gaan staan.
Die amptenare het eers om 10:15 aangekom.
Is dit dan reg? Hoe laat is hulle veronderstel om te begin werk?
Toe ons gehelp word, word ons meegedeel dat die vorms nog nie volledig is nie.
Die Woensdag gaan ons toe na die hoofkantoor.
Die helfte van die dokumente wat ons toe moes bekom, is deur die klerk aan my teruggegee, want dit was nie nodig nie.
Ná ’n lang gesukkel is gesê ons dokumente is nou volledig en ons moet net geëvalueer word om te bepaal of ons kwalifiseer.
Nee, ongelukkig kan ons julle nie help nie, want jul inkomste vir die jaar is meer as wat die perke is.
Kan mense wat al die jare belasting betaal het ook nie maar geregtig wees op hierdie voordeel nie?